MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Is gá beartais iomchuí ar an leibhéal náisiúnta chun feidhmiú rianúil Aontais eacnamaíoch agus airgeadaíochta atá níos comhtháite a áirithiú. Toisc gur faoi chúram na mBallstát atá go leor de na réimsí beartais cinntitheacha go fóill, tá sé riachtanach iad a chomhordú agus na hathchóirithe a sheicheamhú chun go mbeidh siad a éifeachtaí agus is féidir, ní hamháin ar leibhéal na mBallstát, ach ar leibhéal an Aontais chomh maith.

Faoin gcreat airgeadais ilbhliantúil tar éis 2020, tá sé beartaithe ag an gCoimisiún uirlis nua a mholadh don athchóiriú le haghaidh na mBallstát a bhfuil gealltanas tugtha acu na hathchóirithe a pléadh ar leibhéal an Aontais a chur i bhfeidhm, athchóirithe a comhaontaíodh i "ngealltanais athchóiriúcháin" mar a thugtar orthu. Bheadh a dearlaic bhuiséadach féin ag an ionstraim, ar leithligh ó Chistí Struchtúracha agus Infheistíochta na hEorpa agus sa bhreis orthu, agus bheadh a rialacha agus a coinníollachtaí féin acu sin go fóill.

Ba cheart go leanfadh an Seimeastar Eorpach de bheith ina bhunús le gluaiseacht i dtreo tuilleadh cóineasaithe agus le comhordú níos éifeachtaí na mbeartas sin. Ba cheart an uirlis nua seo a bhunú chun tacú leis na Ballstáit na hathchóirithe struchtúracha arna sainaithint i bpróiseas an tSeimeastair Eorpaigh a chur chun feidhme, agus chun úinéireacht na mBallstát ar na hathchóirithe sin a áirithiú.

Bheadh sé d'aidhm ag an uirlis nua seo don athchóiriú tacú le hiliomad cineálacha athchóirithe. Ba cheart a dhíriú ar na hathchóirithe sin is mó a mheastar a chuideoidh le hathléimneacht na ngeilleagar intíre agus a mbeidh éifeachtaí iarmharta dearfacha acu ar na Ballstáit eile. Orthu sin, tá athchóirithe sna margaí táirgí agus sna margaí saothair, athchóirithe cánach, forbairt margaí caipitil, athchóirithe chun an timpeallacht ghnó a fheabhsú mar aon le hinfheistíocht i gcaipiteal daonna agus in athchóirithe ar an riarachán poiblí.

Tá sé beartaithe ag an gCoimisiún príomhghnéithe na huirlise seo don athchóiriú a thástáil le linn céim phíolótach don tréimhse 2018-2020, tríd an bhféidearthacht a thabhairt do na Ballstáit an cúlchiste feidhmíochta atá i gCistí Struchtúracha agus Infheistíochta reatha na hEorpa a úsáid i bpáirt nó ina iomláine chun tacú le hathchóirithe seachas le tionscadail shonracha. Chuige sin, molann an Coimisiún leasuithe ar Rialachán (AE) 1303/2013 (Rialachán na bhForálacha Coiteanna) dá réir sin.

Ba cheart a thabhairt chun cuimhne gur bunaíodh cheana nasc idir tosaíochtaí an tSeimeastair Eorpaigh agus buiséad an Aontais don chlárthréimhse 2014-2020, eadhon trí choinníollachtaí ex-ante agus maicreacnamaíocha a thabhairt isteach do Chistí Struchtúracha agus Infheistíochta na hEorpa.

Faoin togra seo, neartaítear an nasc sin a thuilleadh trí ligean do na Ballstáit an cúlchiste feidhmíochta arna bhunú le hAirteagal 20 go hAirteagal 22 de Rialachán na bhForálacha Coiteanna a úsáid i bpáirt nó ina iomláine le haghaidh an bheartais comhtháthaithe chun tacú le hathchóirithe struchtúracha.

Na hathchóirithe a bhfuiltear chun tacú leo, thabharfaí aitheantas dóibh i bpacáistí ilbhliantúla le haghaidh gealltanais athchóiriúcháin, agus dhéanfaí faireachán orthu trí bhíthin na gClár Náisiúnta um Athchóiriú. Is iad na Ballstáit féin a dhéanfadh na gealltanais athchóiriúcháin a shainiú, agus bheadh mar chuid díobh tacar de bhearta athchóiriúcháin a mbeadh garspriocanna agus spriocanna soiléire leagtha síos iontu.